Irvine Welsh

Irvine Welsh (født 1958) er en britisk forfatter, dramatiker og dikter og har skrevet flere romaner og noveller.

 Biografi 
Welsh ble født i Leith i England. Familien hans flyttet til Muirhouse i Edinburgh da han var fire år. Moren jobbet som servitør og faren var havnearbeider og senere teppeselger. Faren døde da Welsh var 25 år. Welsh gikk på Ainslie Park Secondary School frem til han var 16, og tok deretter fagbrev som elektriker. Han begynte å jobbe som TV-reparatør, men ble skremt etter at han fikk et elektrisk støt. Siden hadde han forskjellige strøjobber til han forlot Edinburgh. Han dro da til London og ble med i punkrockbandet The Pubic Lice som gitarist i 1978. Han spilte også i bandet Stairway 13. Samtidig jobbet han for byrådet i Hackney, og studerte informatikk.

I 1982 gikk det opp for ham at han hadde rusmiddelavhengighet. Etter noen år klarte han å bli rusfri og begynte å arbeide i eiendomsbransjen. Han kjøpte og pusset opp nedslitte eiendommer i det raskt voksende markedet i Nord-London. Han har uttalt at Thatchers politikk ga ham muligheten til å tjene penger. Etter boomen i eiendomsmarkedet på 1980-tallet flyttet Welsh tilbake til Edinburgh, der han fikk jobb i den kommunale bygningsetaten. Han fortsatte også studiene, og tok mastergrad i økonomi og administrasjon ved Heriot Watt University. Han skrev masteroppgaven sin om likestilling.

Welsh har reist verden rundt og hatt høytlesing fra bøkene sine. Han har også drevet med housemusikk, både som DJ, promotør og produsent. Som mange av figurene fra bøkene hans, støtter han fotballaget Hibernian Football Club (Hibs). Mens han underviste i novelleteknikk i Chicago, ble han kjent med amerikanske Beth Quinn, og de giftet seg i juli i 2005. Hun var da 26 år og han var 47, men han regner aldersforskjellen som uvesentlig. Welsh giftet seg første gang med Anne Ansty i 1984, men de skilte seg etter nesten 20 års ekteskap.

Irvine bor for tiden i Dublin i Irland. I et intervju med avisen Daily Mail 7. august 2006 beskrev han seg selv som «mer overklasse enn middelklasse.»

 Bøkene 
Welsh har skrevet en rekke bøker. Trainspotting ble gitt ut i 1993 og var hans første roman. Boken er satt på midten av åttitallet og er bygget opp av korte fortellinger som til sammen forteller historien om en gjeng som er knyttet sammen av slitte vennskap, heroin-avhengighet og forsøk på å flykte fra de kjedelige og brutale arbeiderklasselivene sine. Den ble mottatt med sjokk og sinne i noen kretser, men ble varmt mottatt i andre. Time Out beskrev den som «morsom, modig og opprenskende, autentisk og oppfinnsom,» og The Sunday Times skrev at Welsh var «det beste som har skjedd britisk litteratur på flere tiår». Trainspotting ble oversatt til norsk av Isak Rogde. Anmelderen Kevin Williamson, som er en venn av Welsh, gikk så langt til å si at han sa boken «fortjener å selge bedre enn Bibelen». Romanen ble senere dramatisert for teater og filmatisert i 1996. Den ble regissert av Danny Boyle og manus ved John Hodge. Welsh spilte selv en mindre rolle i filmen som «Mikey Forrester». Filmen var også en suksess verden over. Den amerikanske senatoren Bob Dole sa under presidentvalget i 1996 at boken representerte moralsk forfall og glorifisering av ulovlige rusmidler, men måtte også innrømme at han faktisk ikke hadde sett filmen.

Welsh' andre bok var The Acid House, en samling noveller som tidligere var blitt publisert i Rebel Inc., New Writing Scotland og andre tidsskrifter. Mange av novellene foregår i samme del av Edinburgh som Trainspotting, og omhandler mange av de samme temaene. Noen av dem er likevel mindre realistiske, som The Acid House, hvor en baby og en rusmiddelavhengig bytter plass, og The Granton Star Cause, hvor Gud gjør en mann om til en flue som straff for at han har kastet bort livet sitt. Welsh skrev selv manuskriptet til filmen, som han også spilte i.

Welsh' tredje bok og andre roman, Marabou Stork Nightmares, alternerer mellom hans vanlige historier fra arbeidermiljøet i Skottland, og en rustripp i Sør-Afrika. Etter hvert kommer det frem fellestrekk i historiene, og trådene samles i en sjokkerende avslutning.

I 1996 kom Ecstasy: Three Tales of Chemical Romance. Den kom ut på samme tid som Transpotting og fikk mye oppmerksomhet i forbindelse med filmen. Den består av tre frittstående noveller. Den første er Loraine Goes to Livingston og er en parodi på klassiske britiske kjærlighetsromaner. Den andre, Fortune's Always Hiding, havner om hevn, og den tredje, The Undefeated, handler om romantikk mellom en ung kvinne fra forstedene og en eldre mann fra club-scenen. Den siste av novellene har også vært utgangspunkt for et skuespill.

Hans tredje roman Filth (1998) handler om en korrupt politimann og hans bendelorm. Welsh har aldri vært redd for å beskrive svake mennesker, men hovedpersonen i Filth skiller seg ut som en brutal, voldelig og psykopatisk politimann. Bendelormen hans er kanskje den mest sympatiske rollen i boken, noe som er typisk for Welsh' fortellerstil. Filth er oversatt til norsk av Isak Rogde, med tittelen Dritt.

I Glue (2001) skrev Irvine igjen om de samme områdene og temaene som Trainspotting. Han forteller historiene til fire person over flere tiår, og om båndene som knytter dem sammen. Boken er oversatt til norsk av Hege Mehren og Isak Rogde, med tittelen Lim. Noen av figurene fra Trainspotting hadde en gjesteopptreden i Glue, men i 2002 skrev Welsh en oppfølger av boken. I Porno samles den samme gjengen i Edinburgh ti år senere for å lage sin egen pornofilm. På norsk har boken samme tittel, og er oversatt av Isak Rogde.

I boken The Bedroom Secrets of the Master Chefs skriver Welsh om en ung alkoholisert offentlig tjenestemann, som ved et uhell rammer sin fiende, en nerdete kollega, med en forbannelse.

I 2021 ble en seks episoders TV-serie basert på Welsh' roman Crime lansert i Storbritannia, med Dougray Scott i hovedrollen som detektiv Lennox.

 Bibliografi 
 1993: Trainspotting (norsk tittel: Trainspotting, oversatt av Isak Rogde og Bill Mullholland)
 1994: The Acid House
 1995: Marabou Stork Nightmares
 1996: Ecstasy: Three Tales of Chemical Romance
 1998: Filth (norsk tittel: Dritt, oversatt av Isak Rogde)
 2001: Glue (norsk tittel: Lim, oversatt av Hege Mehren og Isak Rogde)
 2002: Porno (norsk tittel: Porno, oversatt av Isak Rogde)
 2006: The Bedroom Secrets of the Master Chefs
 You'll Have Had Your Hole (skuespill)
 Dose – et halvtimes radioteaterstykke for BBC, skrevet sammen med Dean Cavanagh
 The Acid House (filmmanus)

 Referanser 

 Eksterne lenker 



  SFs intervju om «Babylon Heights» , skuespill sammen med Dean Cavanagh
  Intervju med 3:AM Magazine
  Irvine Welsh med «Drinks with Tony», radioprogram med Tony DuShane som programleder

Kategori:Skotske forfattere
Kategori:Engelskspråklige forfattere
Kategori:Personer fra Leith
Kategori:Elektrikere‎